ચૂંટણી નજીક છે ત્યારે તેના ઝંઝાવાતી પ્રચાર માટે કોંગ્રેસ ઉપાધ્યક્ષ રાહુલ ગાંધી તથા વડાપ્રધાન નરેન્દ્ર મોદી છેલ્લા કેટલાય સમયથી અવાર-નવાર ગુજરાતની મુલાકાત લઈ રહ્યા છે. ત્યારે ફરી એક વાર 1 નવેમ્બરથી રાહુલ ગાંધી ગુજરાતની ત્રણ દિવસીય મુલાકાતે છે અને તેમાં તેઓ દક્ષિણ ગુજરાતનો પ્રવાસ કરવાના છે. રાહુલ ગાંધીની સૌરાષ્ટ્ર, ઉત્તર ગુજરાત તથા મધ્ય ગુજરાતની યાત્રાઓ સફળ રહી હતી અને આ દરમિયાનમાં પાટીદારો સાથેની તેમની મુલાકાતો તથા અલ્પેશ ઠાકોરના કોંગ્રેસમાં જોડાણને કારણે રાજ્યમાં કોંગ્રસ પક્ષમાં જાણે નવા પ્રાણ ફૂંકાયા હતા. આથી આગામી ચૂંટણી પહેલાની રાહુલ ગાંધીની આ મુલાકાત પણ અત્યંત મહત્વપૂર્ણ માનવામાં આવી રહી છે. વળી, સોમવાર સાંજ સુધીમાં હાર્દિક પટેલ કોંગ્રેસને સમર્થન આપવું કે કેમ એ અંગે જાહેરાત કરે એવી પણ શક્યતા છે. આથી પણ આ મુલાકાત મહત્વપૂર્ણ છે.